b'\n_START_ARTICLE_\nKristen Nygaard\n_START_SECTION_\nVirke\n_START_PARAGRAPH_\nSimula var det f\xc3\xb8rste s\xc3\xa5kalte objektorienterte programmeringsspr\xc3\xa5k. Etter hvert skulle det s\xc3\xa5ledes vise seg \xc3\xa5 f\xc3\xa5 varig innvirkning, ikke bare p\xc3\xa5 faget programmering generelt, men ogs\xc3\xa5 i den konkrete forstand at flere av de viktige, nyere programmeringsspr\xc3\xa5kene (som Ada og Java) i stor grad faktisk bygger p\xc3\xa5 de samme ideene og mekanismene som ble introdusert i Simula._NEWLINE_Nygaards virksomhet var fra slutten av 1960-\xc3\xa5rene sterkt preget av hans sosiale engasjement, og han fokuserte p\xc3\xa5 de sosiale konsekvensene av datateknologi, og s\xc3\xa6rlig hvordan norsk fagbevegelse burde forholde seg til denne teknologien._NEWLINE_Han ble p\xc3\xa5 denne tiden kontaktet av Norsk Jern- og Metallarbeiderforbund for \xc3\xa5 f\xc3\xa5 assistanse til hvordan de skulle forholde seg til denne teknologien._NEWLINE_Dette arbeidet f\xc3\xb8rste til at det tidlig i 1970-\xc3\xa5rene ble inng\xc3\xa5tt data-avtaler og oppnevnt datatillitsvalgte i arbeidslivet.\n_START_SECTION_\nPolitisk virksomhet\n_START_PARAGRAPH_\nNygaard var en framst\xc3\xa5ende motstander av norsk medlemskap i EU. Han var leder for Nei til EU, med forl\xc3\xb8peren Opplysningsutvalget om Norge og EF, fra 1988 til 1995. Han hadde v\xc3\xa6rt medlem av b\xc3\xa5de Venstre og fra 1971 i Arbeiderpartiet, men var ikke medlem av noe parti da han d\xc3\xb8de.\n_START_SECTION_\nHeder\n_START_PARAGRAPH_\nI 1998 mottok han Rosingakademiets hederspris sammen med Ole-Johan Dahl. I 2001 ble de to ogs\xc3\xa5 tildelt den prestisjetunge Turing-prisen fra Association for Computing Machinery (ACM). Turing-prisen blir ofte uformelt betegnet som informatikkfagets Nobel-pris. \xc3\x85ret etter, i 2002, fikk de to ogs\xc3\xa5 John von Neumann-medaljen._NEWLINE_Nygaard var \xc3\xa6resdoktor ved en rekke utenlandske universiteter, og var kommand\xc3\xb8r av St. Olavs Orden._NEWLINE_Da Institutt for informatikk ved UiO flyttet inn i Ole-Johan Dahls hus i 2011 ble universitetets opprinnelige informatikkbygning d\xc3\xb8pt om til Kristen Nygaards hus. Huset har adresse Gaustadall\xc3\xa9en 23 og brukes i dag som hovedkontoret til Norsk Regnesentral.'